Engelbert Dollfuß

**Engelbert Dollfuß** (* 4. október 1892, Texingtal, Rakúsko-Uhorsko† 25. júl 1934, Viedeň, Rakúsko) bol rakúsky medzivojnový politik a štátnik. Pre jeho výšku (151 cm) a spôsob vlády bol posmešne nazývaný „Milimetternich“. Podľahol atentátu v rámci pokusu o nacistický puč.

## Život
Pochádzal z maloroľníckej rodiny z dolnorakúskej oblasti Mostviertel. Ako nábožensky založený mladík študoval najprv v kňazskom seminári, potom na právnickej fakulte Viedenskej univerzity a nakoniec národné hospodárstvo na univerzite v Berlíne.

Počas prvej svetovej vojny ho najprv neprijali do armády kvôli veľmi malej výške, ale neskôr bol prijatý a poslaný na taliansky front do Álp, kde sa na konci vojny dostal do zajatia. Po vojne získal ešte doktorát práv.

## Kariéra
Po vojne pracoval ako sekretár roľníckej asociácie na ministerstve poľnohospodárstva. V roku 1927 sa stal riaditeľom poľnohospodárskej obchodnej komory pre Dolné Rakúsko a v roku 1930 bol ako člen konzervatívnej Kresťanskej sociálnej strany menovaný prezidentom rakúskych federálnych železníc. O rok sa stal ministrom poľnohospodárstva a lesov.
alt=Engelbert Dollfuss (okolo roku 1930)|vľavo|náhľad|Engelbert Dollfuss (okolo roku 1930)
Ako hlboko veriaci katolík a konzervatívec sa inšpiroval svojim predchodcom Ignazom Seipelom a ideológom Othmarom Spannom a vychádzal z presvedčenia, že Rakúsko sa môže dostať z hospodárskej a politickej krízy len zavedením stavovského štátu. Takto usporiadaný štát mal postaviť hrádzu nacizmu, komunizmu a dokonca i sociálnej demokracii.

### Kancelár
Rakúskym kancelárom sa stal 20. mája 1932 ako predstaviteľ pravicovej koaličnej vlády. Zároveň sa stal aj ministrom zahraničných vecí. Jeho protiinflačné opatrenia boli v medzivojnovom Rakúsku veľmi nepopulárne a Dollfuss čoskoro rozpustil parlament a vládol pomocou dekrétov. Tento postup ospravedlňoval ako nutné opatrenie proti vzrastajúcemu vplyvu nacistov v Rakúsku, ktorého sa obával. Tiež vyradil z činnosti ústavný súd a udržoval si dohľad nad tlačou. Ďalej nasledoval zákaz verejných zhromaždení a komunistickej strany i sociálnodemokratického Schutzbundu.

V auguste 1933 vytvoril monopolnú vládnu stranu na podporu svojho režimu nazvanú Vaterländische Front (Vlastenecký front) a zlúčil Kresťanskú sociálnu stranu s polovojenským a nacionalistickým Heimwehrom.

Bolo zrejmé, že v budúcich voľbách by nacisti získali väčšinu a Rakúsko by prestalo existovať ako štát a pripojilo sa k Nemecku (čo sa neskôr aj stalo). Aby tomu zabránil, zakázal Dollfuß v júni 1934 rakúsku NSDAP.

## Smrť
25. júla 1934 vnikla skupina ôsmich rakúskych nacistov do budovy kancelárstva a po dlhšej naháňačke kancelára dostihli a dvomi ranami z revolveru ho postrelil vyškovský rodák Otto Planetta.

Zraneného Dollfußa doniesli do jednej kancelárie a položili na pohovku. Ležal na nej skoro štyri hodiny a smrteľne krvácal, ale nikto mu nepomohol. Do miestnosti prišiel minister vnútra Emil Fey, aby ho presvedčil k súhlasu s nástupníctvom bývalého hajtmana Štajerska a veľvyslanca v Taliansku Antona Rintelena do funkcie kancelára. Dollfuß potom stratil vedomie a zomrel.

## Referencie

## Literatúra
* Bauman, Vladimír & Hladký, Miroslav *První zemřel kancléř*, Praha, 1968
* Brožek, Otakar & Horský, Jiří, *Na dně byla smrt*, Praha, 1968
* Busshoff, Heinrich, *Das Dollfuß-Regime in Österreich* (Berlin: Duncker & Humbolt, 1968)
* Dollfuss, Engelbert, *Dollfuß schafft Arbeit* [Pamphlet] (Heimatdienst, 1933)
* Ender, D, *Die neue österreichische Verfassung mit dem Text des Konkordates*(Wien/Leipzig: Österreichischer Bundesverlag, 1935)
* Gregory, J. D., *Dollfuss and his Times* (Tiptree: Hutchinson & Co. Anchor, 1935)
* Heiden, Konrad: Jeden muž proti Evropě.Praha 1937.
* Křen, Jan: *Dvě století střední Evropy.* Praha 2005.
* Maass, Walter B. *Assassination in Vienna*, Charles Scribner's Sons, New York
* Maleta, Alfred, *Der Sozialist im Dollfuß-Österreich* (Linz: Preßverein Linz, 1936)
* Messner, Johannes, *Dollfuß* (Tyrolia, 1935)
* Messner, Johannes, *Dollfuss: An Austrian Patriot* (Norfolk, Virginia: IHS Press, 2003)
* Miller, James William: Engelbert Dollfuss als Agrarfachmann: eine Analyse bäuerlicher Führungsbegriffe und österreichischer Agrarpolitik 1918–1934. Wien, Köln: Böhlau, 1989. .
* Moth, G., *Neu Österreich und seine Baumeister* (Wien: Steyrermühl-Verlag, 1935)
* Österreichischer Bundespressedienst, *Der Führer Bundeskanzler Dr. Dollfuß zum Feste des Wiederaufbaues 1. Mai 1934* (Österreichischer Bundespressedienst, 1934)
* Sugar, Peter (ed.) *Native Fascism in the Successor States* (Seattle 1971)
* Tálos, Emmerich & Neugebauer, Wolfgang, *Austrofaschismus* (Vienna: Lit. Verlag, 2005)
* Walterskirchen, Gudula *Engelbert Dollfuß, Arbeitermörder oder Heldenkanzler*(Vienna: Molden Verlag, 2004)
* Weber, Hofrat Edmund, *Dollfuß an Oesterreich, Eines Mannes Wort und Ziel* (Wien: Reinhold Verlag, 1935)
* Winkler, Franz, *Die Diktatur in Oesterreich* (Zürich/Leipzig: Orell Füssli Verlag, 1935)
* Zweig, Stefan, *Die Welt von Gestern, eines Dichters von Morgen* (Frankfurt am Main/Bonn: Athenäum, 1965)

## Iné projekty

## Externé odkazy
* Video: Dollfuß poskytuje rozhovor v Burgenlandu 1933 (mpeg, 6,1 kb)
* ''Dollfuss: An Austrian Patriot'' by Father Johannes Messner at Angelus Press

## Zdroj

Kategória:Osobnosti z okresu Melk
Kategória:Kancelári Rakúska
Kategória:Ministri zahraničných vecí Rakúska
Kategória:Fašisti
Kategória:Obete atentátov
Kategória:Rakúsko-uhorské osobnosti prvej svetovej vojny
Kategória:Absolventi Viedenskej univerzity
Kategória:Nositelia Vojenského záslužného kríža (Rakúsko)